








OSNUTEK 

Na podlagi 25. člena Zakona o uresničevanju javnega interesa za kulturo (Ur. l. RS št. 96/02 in spremembe), 21. člena Zakona o lokalni samoupravi (Ur. l. RS št. 72/93 in spremembe), in 16. člena Statuta Občine Pivka (Ur. l. RS št. 58/99 in spremembe) je občinski svet Občine Pivka na svoji ____. redni seji dne ______________sprejel

Pravilnik o sofinanciranju programov na 

področju ljubiteljskih kulturnih dejavnosti   

I. SPLOŠNE DOLOČBE

1. člen 

Pravilnik določa pogoje za sofinanciranje programov ljubiteljskih kulturnih dejavnosti v Občini Pivka (v nadaljevanju občina).
2. člen

Ta pravilnik ureja:

· postopek dodeljevanja finančnih sredstev, namenjenih za sofinanciranje programov s področja ljubiteljske kulture, in

· pogoje za sodelovanje v postopku javnega razpisa za sofinanciranje ljubiteljskih kulturnih dejavnosti v občini,

· določa dokumentacijo, ki se uporablja v postopku, ki ureja ta pravilnik.

II. POSTOPEK DODELJEVANJA FINANČNIH SREDSTEV ZA SOFINANCIRANJE LJUBITELJSKIH KULTURNIH DEJAVNOSTI
3.  člen

Postopek dodeljevanja finančnih sredstev s področja ljubiteljske kulture poteka po naslednjem zaporedju:

· priprava in objava javnega razpisa za izvajanje programov s področja ljubiteljske kulture na območju občine,

· zbiranje vlog vlagateljev programov s področja ljubiteljske kulture,

· vrednotenje programov/projektov s področja ljubiteljske kulturne dejavnosti skladno z merili,

· izdaja sklepov o vrednotenju vlog,

· priprava predloga razdelitve sredstev med vlagatelje, ki so oddali popolne vloge,

· obravnava pritožb vlagateljev,

· sklepanje pogodb,

· spremljanje izvajanja pogodb in namenskega koriščenja sredstev iz proračuna,

· obravnava poročil o izvedenih programih s področja ljubiteljske kulture.

4. člen

Besedilo javnega razpisa, razpisno dokumentacijo, datum objave javnega razpisa in razpisni rok določi župan.

Razpisni rok se časovno prilagaja postopku priprave in sprejemanja občinskega proračuna.

III. JAVNI RAZPIS

5.  člen

Objava javnega razpisa mora vsebovati:

· navedbo naročnika (naziv, sedež),

· predmet javnega razpisa,

· izvajalce, ki se lahko prijavijo na razpis,

· pogoje, ki jih morajo izpolnjevati vlagatelji programov, njihovi programi ali projekti,

· okvirno višino sredstev, ki so na razpolago za predmet javnega razpisa,

· kraj, čas in osebo, pri kateri zainteresirani lahko dobijo informacije in dvignejo razpisno dokumentacijo,

· rok, do katerega morajo biti predložene vloge na javni razpis,

· datum odpiranja vlog,

· določitev obdobja, v katerem morajo biti porabljena dodeljena sredstva,

· rok, v katerem bodo vlagatelji obveščeni o izidu javnega razpisa.

Razpisna dokumentacija mora biti z dnem objave javnega razpisa na razpolago vlagateljem in za izročitev.

Javni razpis se objavi v lokalnih medijih in na spletni strani občine.

6. člen

Občinska uprava pripravi razpisno dokumentacijo z vsemi podatki, ki vlagateljem omogočajo izdelati popolno vlogo.

7. člen

Vsaka vloga, ki prispe na javni razpis, mora vsebovati:

· podatke o vlagatelju (naziv, sedež …),

· navedbo programov s področja kulture, za katere vlagatelj kandidira,

· opis načrtovanih programov,

· druge zahtevane podatke iz razpisne dokumentacije.

8. člen

Vloga na javni razpis mora biti dostavljena v roku, ki je določen v objavi javnega razpisa. Predložena mora biti v zapečatenem ovitku z navedbo javnega razpisa, na katerega se nanaša, in naslovom vlagatelja, s pripisom »ne odpiraj«. Vloge se označijo po času prejema, s čimer se določi vrstni red odpiranja vlog in obravnave. Vlagatelji morajo svojo vlogo podati na razpisnih obrazcih in jim priložiti dokazila oz. priloge, ki jih zahtevajo obrazci.

Pogoji za sodelovanje na javnem razpisu

9. člen

Pravico do sofinanciranja ljubiteljskih kulturnih programov imajo vlagatelji, ki izpolnjujejo naslednje pogoje:

· so registrirani za opravljanje kulturno-umetniških dejavnosti ter posredovanje kulturnih dobrin,

· imajo sedež v Občini Pivka in delujejo na območju Občine Pivka,

· dejavnost opravljajo na neprofitni osnovi,

· imajo potrjen program s strani najvišjega organa društva delujejo na področju ljubiteljske kulture najmanj 6 mesecev,

· vsako leto ob razpisu za tekoče leto oz. najpozneje do konca februarja predložijo poročilo o realizaciji programov ter poročilo o doseženih uspehih na tekmovanju za preteklo leto,

· redno sodelujejo na območnih prireditvah JSKD in občinskih prireditvah.

10. člen

Izvajalcem se sofinancira:
· osnovno in redno dejavnost ter izobraževanje strokovnega kadra,

· samostojne projekte, izvedene na območju občine.

Predmet javnega razpisa za sofinanciranje ljubiteljskih kulturnih programov niso sredstva za investicije v prostoru.

Komisija za vodenje postopka javnega razpisa 

za sofinanciranje programov ljubiteljske kulture

11. člen

Vodenje postopka javnega razpisa za sofinanciranje programov ljubiteljske kulture, prispelih na javni razpis, opravi tri članska komisija, ki jo s sklepom imenuje župan občine.  

            Naloge komisije so:

· odpiranje vlog, ki so prispele na javni razpis,

· ugotavljanje formalnih pogojev vlagateljev,

· vrednotenje programov s področja ljubiteljske kulture, skladno z merili,

· določitev višine in namena dodeljenih sredstev posameznim izvajalcem,

· sestava zapisnika o delu,

· obravnava pritožbe vlagateljev,

· izvedba ostalih nalog, ki jih določi župan.

12. člen

Po preteku razpisnega roka komisija odpre dostavljene in pravilno označene vloge po vrstnem redu, kot so bile predložene ter ugotovi njihovo popolnost. Vlagatelji, ki v predpisanem roku oddajo formalno nepopolne vloge, lahko le-te dopolnijo v roku 8 dni od prejema pisnega poziva za dopolnitev vloge. Nepopolnih vlog komisija po tem roku ne obravnava in jih s sklepom zavrže. 

13. člen

O odpiranju vlog in izboru izvajalcev kulturnih ljubiteljskih dejavnosti mora komisija voditi zapisnik, ki vsebuje ovrednotenje posameznih programov s področja ljubiteljske kulture v skladu z določbami meril. Ta zapisnik podpišejo predsednik in člana komisije. 

Vrednotenje vlog

14. člen

Komisija opravi pregled popolnih vlog in jih vrednoti na podlagi pogojev, ki so navedeni v razpisni dokumentaciji, in v skladu z Merili in kriteriji za sofinanciranje ljubiteljskih kulturnih dejavnosti, ki so priloga tega pravilnika. 

15. člen

Izbrane izvajalce o višini in namenu odobrenih finančnih sredstev obvesti predsednik komisije s sklepom.

Zoper sklep je v roku 8 dni na komisijo možno vložiti pritožbo, o kateri bo s sklepom odločal župan. Zoper županov sklep ni pritožbe, možno pa je sprožiti upravni spor pred pristojnim sodiščem.

Sofinanciranje ljubiteljskih kulturnih dejavnosti

16. člen

Občinska proračunska sredstva morajo biti pod enakimi pogoji dostopna vsem, ki kandidirajo na javnem razpisu, in sicer za naslednje dejavnosti:

· glasbena dejavnost,

· folklorna dejavnost,

· gledališka in lutkovna dejavnost,

· literarna dejavnost,

· likovna dejavnost,

· fotografska dejavnost,

· založniška dejavnost in

· druge vsebine s področja kulture.

Občinska proračunska sredstva na proračunski postavki »dejavnost kulturnih društev«, ki so namenjena programom s področja ljubiteljske kulture, lahko izvajalci pridobijo le na osnovi kandidature na javnem razpisu.

Obseg sofinanciranja programov ljubiteljske kulture določi občinski svet z vsakoletnim proračunom.

Programi na področju ljubiteljske kulture se sofinancirajo le do višine razpoložljivih sredstev v proračunu občine.

 Pogodbe

17. člen

Po preteku roka za pritožbe župan z izvajalci programov s področja ljubiteljske kulture sklene pogodbo o sofinanciranju programov ljubiteljskih kulturnih dejavnosti.

Obvezne sestavine pogodbe med občino in prijavitelji na javni razpis so:

· naziv in naslov izvajalca,

· matična in davčna številka vlagatelja, številka transakcijskega računa,

· vrste, vsebine in obseg kulturnih dejavnosti,

· čas realizacije kulturnih dejavnosti,

· višina dodeljenih sredstev za kulturne dejavnosti, ki so predmet sofinanciranja,

· rok in način predložitve poročil ter dokazil o izvajanju programov in namenski porabi sredstev,

· način nadzora namenske porabe sredstev,

· način nadzora izvajanja kulturnih dejavnosti,

· določilo, da mora izvajalec ob nenamenski porabi sredstev, sredstva vrniti v občinski proračun skupaj z zamudnimi obrestmi, obračunanimi od dneva nakazila sredstev iz občinskega proračuna do dneva vračila le-teh v občinskem proračunu,

· druge medsebojne pravice in obveznosti, izhajajoče iz tega pravilnika.

18. člen

Če vlagatelj pogodbe ne podpiše in je ne vrne občinski upravi v roku 30 dni od izdaje pisnega poziva za podpis, se šteje, da je vlagatelj odstopil od zahteve po sofinanciranju programa projekta s področja ljubiteljske kulture.
19. člen

O izvedbi sofinanciranih programov morajo izvajalci v pogodbenem roku občini predložiti poročilo o izvedbi programov in porabi sredstev ter zaključno finančno poročilo.

Komisija lahko kadarkoli preveri namensko porabo sredstev.

20. člen

Izvajalci programov s področja ljubiteljske kulture so dolžni izvajati dogovorjene programe v skladu s tem pravilnikom in le za namene, kot so jim bili opredeljeni v pogodbi.

Če se ugotovi nenamensko porabo sredstev s strani izvajalcev programov s področja kulture, se sofinanciranje takoj ustavi, že sprejeta sredstva pa mora izvajalec vrniti v občinski proračun skupaj z zakonitimi zamudnimi obrestmi. Če prejemnik sredstev ne vrne v določenem roku, se izvede postopek izterjave.

Izvajalec, ki krši pogodbena določila, ne more kandidirati za sredstva na naslednjem javnem razpisu občine.

Če sredstva ob izvedbi javnega razpisa po sklenjenih pogodbah ostanejo neporabljena oz. društva ne realizirajo prijavljenih programov in izobraževanj, za kar imajo sklenjene Pogodbe o sofinanciranju programov na področju ljubiteljskih kulturnih dejavnosti v Občini Pivka za tekoče leto, komisija ta sredstva lahko s posebnim sklepom razporedi med prijavljene projekte ali izobraževanja, ki so jih društva dejansko izvedla. Občina z izvajalci kulturnih programov ali izobraževanj sklene aneks k pogodbi.

IV.  PREHODNE IN KONČNE DOLOČBE

21. člen

Spremembe in dopolnitve tega pravilnika se sprejmejo po istem postopku kot sam pravilnik.

22. člen

Ta pravilnik začne veljati naslednji dan po objavi v Uradnem listu Republike Slovenije.

Številka: 




           Župan Občine Pivka

Datum:   




              Robert Smrdelj 

Merila in kriteriji za sofinanciranje 

ljubiteljskih kulturnih dejavnosti v Občini Pivka

Merila in kriteriji za sofinanciranje programa ljubiteljskih kulturnih dejavnosti obsegajo dva sklopa: 

1) OSNOVNA IN REDNA DEJAVNOST:

a)  

· glasbena dejavnost,

· folklorna dejavnost,

· gledališka in lutkovna dejavnost,

· literarna dejavnost,

Financira se redne materialne stroške, vaje in izobraževanje strokovnega kadra ljubiteljskih kulturnih skupin: 

	ŠTEVILO ČLANOV 

V DRUŠTVU
	ŠTEVILO TOČK

	DO 10 ČLANOV
	5

	OD 11 DO 20 ČLANOV
	10

	OD 21 DO 30 ČLANOV
	15

	NAD 30 ČLANOV
	20


	REDNE VAJE
	ŠTEVILO TOČK

	4 UR MESEČNO 
	75

	8 UR MESEČNO 
	150

	12 UR MESEČNO
	200

	16 UR MESEČNO 
	250


Za planirano izobraževanje strokovnega kadra se ljubiteljskemu kulturnemu društvu nameni 40 točk. 

Kakovostna umestitev skupine za pevske sestave se izvede glede na ocenjevanje na območni reviji, ki jo organizira JSKD OI Postojna. Kakovostno umestitev ostalih ljubiteljskih skupin se izvede glede na izvedene projekte  v preteklem letu in sicer glede na to na kateri ravni se izvajajo. 

	UVRSTITEV V NIVO
	ŠTEVILO TOČK

	LOKALNI – OBMOČNI
	25

	MEDOBMOČNI
	35

	DRŽAVNI 
	50


Kakovostno umestitev ostalih ljubiteljskih skupin se izvede glede na izvedene projekte  v preteklem letu in upoštevajoč raven na kateri so izvedli. 

b)  

· likovna dejavnost

· fotografska dejavnost

	ŠTEVILO ČLANOV 

V DRUŠTVU
	ŠTEVILO TOČK

	DO 10 ČLANOV
	20

	OD 11 DO 20 ČLANOV
	25

	OD 21 DO 30 ČLANOV
	30

	NAD 30 ČLANOV
	35


2) PROJEKTI

· glasbena dejavnost,

· folklorna dejavnost,

· gledališka dejavnost,

· literarna dejavnost,

· likovna dejavnost,

· fotografska dejavnost,

· založniška dejavnost in

· druge vsebine s področja kulture.

Projekt ustreza splošnim kriterijem, če:   

· je iz opisa razvidno, da gre za kakovosten in zahteven projekt,

· je iz opisa programa razvidno, da je projekt celovit, zaokrožen in ima jasen, utemeljen koncept, 

· v njem sodeluje vsaj 50 % članov skupine ali društva, ki projekt prijavlja,

· po vsebini in obliki sodi na področje ljubiteljskih kulturnih dejavnosti,

· bo dostopen javnosti in bo medijsko pokrit,

· je realno ovrednoten in ima uravnoteženo shemo (prihodki/odhodki) financiranja,

· ni namenjen ustvarjanju dobička, ni komercialne narave in člani izvajalske skupine za izvedbo ne prejemajo plačila.

Komisija  izbere in ovrednoti tiste projekte, ki izpolnjujejo zgoraj navedene splošne kriterije. 

Projekt ne bo ovrednoten:

· če iz opisa projekta ni razvidno, da gre za kakovosten in smiselno zaokrožen projekt 

na občinskem nivoju,

· če ne spada povsem na področje kulturnega ljubiteljstva (npr. šolstvo, šport, znanost, malo gospodarstvo …),

· če ima program na prireditvi pretežno zabavno-družabni značaj, če je turistična ali narodnozabavna prireditev ali veselica,

· če ni povezan z delovanjem ljubiteljskih kulturnih društev (velja za publikacije).

  PROJEKTI IZ VSEH PODROČIJ (glasbena dejavnost, folklorna dejavnost, gledališka in lutkovna     

   dejavnost, literarna dejavnost, likovna dejavnost, fotografska dejavnost, založniška dejavnost in druge vsebine s področja kulture). Pogoj za financiranje projektov je, da so izvedeni na območju Občine Pivka za območje občine. 

	NAČIN ORGANIZACIJE
	TOČKE

	SAMOSTOJEN PROJEKT 
	200

	SOORGANIZACIJA PROJEKTA 
	100


 Udeležba na reviji oz. tekmovanju s področja ljubiteljske kulture se ovrednoti na sledeči način: 

	RAVEN 
	TOČKE

	PODROČJE PRIMORSKE
	50

	DRŽAVNA RAVEN
	75

	MEDNARODNA RAVEN
	100


V primeru, da ljubiteljsko društvo prejme nagrado se prišteje še dodatne točke. In sicer za na sledeč način: 

	NAGRADA, PLAKETA 
	TOČKE

	TRETJE MESTO, BRON
	10

	DRUGO, SREDBRO
	20

	PRVO, ZLATO
	30


